KIRJALLINEN KYSYMYS E-1246/98 komissiolle esittäjä(t): Daniela Raschhofer (NI) (29. huhtikuuta 1998)

Aihe: KIE-maat ja yhteisön ohjelmat

Vaikka neuvottelut EU:n jäsenyyttä haluavien itävaltioiden kanssa ovat vasta alkuvaiheessa ja vaikka mahdollinen jäsenyys ei ole todennäköistä ennen vuotta 2000, niin yhteisön ja kyseisten maiden välillä on jo nykyisin tehty useita sopimuksia ja käynnistetty aloitteita ja ohjelmia.

Mihin EU:n ohjelmiin ja aloitteisiin osallistuvat ne maat, joiden kanssa on äskettäin käynnistetty jäsenyysneuvottelut?

Miten suuria määrärahoja näihin ohjelmiin on myönnetty ja miten ne jakautuvat maiden ja aloitteiden tai ohjelmien mukaisesti eriteltyinä?

Miten suurta osaa käyttöön asetetuista määrärahoista KIE-maat ovat itse pyytäneet?

Mitä sopimuksia on nykyään voimassa yhteisön ja KIE-maiden välillä?

Komission jäsenen Hans van den Broekin komission puolesta antama vastaus (20. toukokuuta 1998)

Unionin jäsenyyttä hakeneet Keski- ja Itä-Euroopan maat ovat osallistuneet neljänteen tutkimuksen ja kehityksen puiteohjelmaan (1994-1998) hankekohtaisesti vuodesta 1994. Arvioidaan, että puiteohjelman määrärahoista noin 40 miljoonaa ecua on vuoden 1998 loppuun mennessä kohdistettu hankkeisiin, joihin osallistuu organisaatioita kyseisistä maista ja uusista itsenäisistä valtioista.

Vuoden 1994 ja 1995 loppupuolella hyväksytyt Leonardo da Vinci, Sokrates ja Nuorten Eurooppa olivat ensimmäiset yhteisön ohjelmat, joiden kaikkiin toimiin yhteisöön kuulumattomat maat saivat osallistua. Romania, Unkari ja Tsekki osallistuivat ohjelmiin vuoden 1997 lopusta ja Puola ja Slovakia vuoden 1998 alusta lähtien. Viron, Latvian, Liettuan ja Bulgarian (vain Nuorten Eurooppa) osallistumisen pitäisi alkaa vuoden 1998 aikana.

Keski- ja Itä-Euroopan assosioituneet maat saivat mahdollisuuden osallistua moniin yhteisön ohjelmiin vuoden 1996 jälkimmäiseltä puoliskolta alkaen. Näitä ovat kulttuuriohjelmat Ariane, Kaleidoskooppi ja Raphael, audiovisuaalinen ohjelma Media, energiaohjelma Save, ympäristöohjelma Life, terveydenhuoltoalan ohjelmat terveyden edistäminen, syöväntorjunta, huumeiden väärinkäytön ehkäiseminen sekä aidsin ja muiden tartuntatautien ehkäisy, sosiaalialan ohjelma miesten ja naisten tasa-arvoiset mahdollisuudet sekä pieniä ja keskisuuria yrityksiä koskeva ohjelma kolmas monivuotinen ohjelma pienten ja keskisuurten yritysten (pk-yritysten) hyväksi. Näihin ohjelmiin osallistumisen pitäisi alkaa vuoden 1998 aikana. Myös muutamaan muuhun ohjelmaan (kuten Karolus- ja Fiscalis-ohjelma) osallistuminen voi olla mahdollista vuodesta 1999 alkaen.

Eurooppa-sopimusten mukaisesti on Keski- ja Itä-Euroopan assosioituneiden maiden maksettava itse osallistumisensa näihin ohjelmiin. Osa osallistumiskustannuksista voidaan kuitenkin rahoittaa niiden kansallisista Phare-määrärahoista. Rahoitusosuudet määritellään assosiaationeuvoston päätöksissä. Komissio laskee osuudet objektiivisten muuttujien perusteella. Näitä ovat bruttokansantuote (BKT), väestö, etäisyydet (liikkuvuutta koskevissa ohjelmissa) ja muut kyseiseen ohjelmaan liittyvät muuttujat, kuten terveys, energiankulutus, jne. Päätöksissä mainitut rahoitusosuudet ovat enimmäismääriä, joiden tosiasiallinen käyttöönotto riippuu kyseisen maan hakemusten laadusta. Tässä vaiheessa hakemusten hyväksymisastetta ei voida arvioida.

Kaikki Keski- ja Itä-Euroopan osallistumiskelpoiset hakijamaat käyttivät mahdollisuutta varata osa Phare-määrärahoistaan rahoitusosuuksiensa täydentämiseen. Varatut määrät sen sijaan vaihtelivat. Vaikka kaikki maat noudattivatkin kattoa (10 prosenttia kansallisista määrärahoista), Puola, Romania, Bulgaria, Latvia ja Liettua turvautuivat voimakkaasti Phareen osallistumisen alkuvaiheessa. Ne ovat kuitenkin valmiita jatkuvasti lisäämään omaa osuuttaan. Unkarin, Viron, Tsekin ja Slovakian lähestymistapa oli tasapainoisempi, ja ne maksavatkin yli 50 prosenttia omista budjettimäärärahoistaan.

Kymmenen Keski- ja Itä-Euroopan maata on allekirjoittanut assosiaatiosopimuksen eli Eurooppa-sopimuksen yhteisön kanssa. Kaikki muut sopimukset paitsi Slovenian kanssa tehty sopimus ovat voimassa.